Štefan Cisko

Štefan Cisko (* 28. december 1898, Spišské Podhradie – † 8. december 1980, Spišské Podhradie) bol slovenský učiteľ, miestny historik Spišského Podhradia, Spišského hradu, Dreveníka a jeho okolia, zakladateľ a správca múzea (vlastivednej izby) v Spišskom Podhradí.

 Životopis 
Po absolvovaní gymnázia v Levoči pokračoval v štúdiu na Učiteľskom ústave v Spišskej Kapitule. Popri pedagogickej činnosti sa intenzívne venoval štúdiu miestnych dejín. Pravidelne mu publikovali články v Spišských hlasoch a Východoslovenských novinách. V sedemdesiatych rokoch 20. storočia Slovenská televízia v Košiciach natočila o ňom a múzeu v Spišskom Podhradí dokument.

V kronike mesta Spišské Podhradie sa píše o Štefanovi Ciskovi a Vlastivednej izbe nasledujúce: „V roku 1966 prisľúbilo riaditeľstvo vtedajšej II. ZDŠ (na dnešnom Mariánskom námestí) uvoľnenie miestnosti pre účely Vlastivednej izby v budove bývalej evanjelickej fary na prvom poschodí v priestoroch spoločenskej miestnosti. Na návrh učiteľa v. v. Štefana Ciska (1898 – 1980), autora mnohých článkov o dejinách Spišského Podhradia v regionálnej tlači, sa vytvoril pri miestnej Osvetovej besede vlastivedný krúžok. Cieľom krúžku bolo zozbierať staré pamiatky súvisiace s dejinami Spišského Podhradia, Spišského hradu, Dreveníka a Spišskej Kapituly.Vlastivednú izbu pomáhali zriaďovať okrem Štefana Ciska miestni nadšenci z radov učiteľov, žiakov i dôchodcov (Ján Dolný, Marián Buday a ďalší). Občania pochopili význam izby, o čom svedčilo veľké množstvo exponátov. Na základe písomných záznamov darovali ich vyše 900 na zriadenie tohto malého „miestneho múzea“.“

Prvé múzeum v Spišskom Podhradí bolo slávnostne otvorené 28. mája 1967.

 Odkaz 
Štefanovi Ciskovi Mestské zastupiteľstvo v Spišskom Podhradí udelilo 4. septembra 1999 pri príležitosti 750. výročia prvej písomnej zmienky o meste Pamätný list mesta Spišské Podhradie in memoriam.

Pri príležitosti 32. výročia úmrtia významného historika, učiteľa a zakladateľa múzea v Spišskom Podhradí, Štefana Ciska sa konalo 8. decembra 2012 na pozvanie Podhradčanov autorské čítanie z publikácie Štefan Cisko, učiteľ a historik, s jej autorom Dr. Vladimírom Šotterom. Prítomná bola aj dcéra Štefana Ciska, Valéria Šotterová (19312019).

V septembri 2013 Ministerstvo vnútra SR schválilo založenie občianskeho združenia: „Učiteľ Štefan Cisko a jeho odkaz“. Cieľom je šíriť myšlienky a odkaz učiteľa a historika, zakladateľa múzea Štefana Ciska.

Historická účelová budova Východoslovenského múzea v Košiciach patrila pol roka 2014 storočnici 1. svetovej vojny. Súčasníkom ju pripomínala výstava Takí boli naši dedovia – Prvá svetová
vojna a východné Slovensko. V jednej časti expozície autori výstavy predstavovali memorabílie účastníkov vojny z regiónu, ktoré zapožičali ich potomkovia. Významné miesto medzi účastníkmi 1. svetovej vojny mal aj mladý poručík Štefan Cisko, nositeľ vyznamenania Karolovho vojnového kríža, písalo sa pod jeho fotografiou. Vojenské vyznamenanie je výrazom vďačnosti a uznania vojakom, ktorí aj napriek nepriaznivej situácii statočne a neohrozene bojovali proti nepriateľom, verní prísahe panovníkovi a vlasti.

PhDr. Michal Marťák PhD. prodekan FF KU v Ružomberku a člen Spišského spolku v Levoči venoval svoju pozornosť plodnej činnosti Štefana Ciska v Nemešanoch v Ročenke Spišského dejepisného spolku v Levoči z minulosti Spiša (XX. ročník 2012 na strane: 113-125) a v Ročenke Spišského dejepisného spolku v Levoči z minulosti Spiša (XXV. ročník 2017 na strane: 251-253) recenzoval knihu Vladimíra Šottera, Štefan Cisko – učiteľ a historik.

 Zdroje  
 Tiene minulosti a nezodpovedných figúr (Osud miestneho múzea v Spišskom Podhradí) – Slovenské národné noviny
 Podhradčan – Informačný občasník mesta Spišské Podhradie, 01/2011
 Publikácia Štefan Cisko, učiteľ a historik
 Spišské hlasy – týždenník občanov Spiša, 30. 1. 1991
 Kronika mesta Spišské Podhradie, vydalo mesto Spišské Podhradie

 Osobná stránka Štefana Ciska
 Východoslovenské múzeum Košice – Takí boli naši dedovia ()
 Podhradčan – informačný občasník mesta Spišské Podhradie 03/2014
 Első világháborús tárlat Kassán – felvidék.ma

Kategória:Slovenskí historici
Kategória:Slovenskí pedagógovia
Kategória:Slovenskí múzejníci
Kategória:Osobnosti zo Spišského Podhradia